|  |
| --- |
| Til: Styrelsen for Arbejdsmarked og Rekruttering |

# Høringssvar om afskaffelse af indtægtsregulering mv. og tre-årigt frakendelsesstop mv.

DH takker for muligheden for at afgive høringssvar.

## Ophævelse af modregning

DH er tilfredse med, at lovudkastet – som gennemfører den bagvedliggende politiske aftale - ophæver modregningen af ægtefæller og samleveres arbejdsindtægt i førtidspension, seniorpension og folkepension.

Det vil forbedre økonomien for de berørte par og styrke incitamentet for samlevere og ægtefæller til at arbejde. Det finder DH positivt.

### Sikring mod frakendelse af førtidspension i en tre-årig periode

Mange førtidspensionister oplever, at deres arbejdsevne ikke er fast størrelse. Der er perioder, hvor man lægge mange arbejdstimer, og der er perioder hvor sygdom mv. hvor man kun kan arbejde få timer om ugen eller slet ikke.

Selv om det er et lille antal, der årligt får frakendt førtidspensionen, lever mange i frygt for, at det kan ske, hvis de prøver deres arbejdsevne af på arbejdsmarkedet

Lovforslaget lægger op til, at kommunerne i en tre-årig periode ikke kan frakende førtidspensionister deres førtidspension. Det vil forbedre mulighederne for, at man som førtidspensionist kan prøve sin arbejdsevne af i perioder uden at frygte for frakendelse af førtidspensionen.

DH er som udgangspunkt tilfredse med indførelse af en tre-årig fredning af førtidspensionister. DH har dog nogle forslag til forbedringer af ordningen.

For det første anbefaler vi, at det tre-årige frakendelsesstop baner vejen for et permanent frakendelsesstop. Det forhold, at antallet af årlige frakendelser i dag er lille, taler for, at man lige så godt kan gøre ordningen permanent. Kommunerne vil stadig have muligheden for at gøre førtidspensionen hvilende, og det er efter vores vurdering et fuldt ud tilstrækkeligt instrument til beskyttelse af de offentlige kasser.

For det andet er vi bekymrede over bemærkningerne på side 24-25 i lovudkastet. Der står, med vores understregninger:

*”Når den tre-årige periode er udløbet, kan kommunen efter en konkret vurdering træffe afgørelse om frakendelse af førtidspensionen, hvis pensionisten har forbedret sin arbejdsevne i en sådan grad, at pensionisten vedvarende kan forsørge sig selv ved arbejde, herunder i fleksjob. Kommunen kan tage perioder med arbejde, som er placeret i perioden fra den 1. januar 2023 til og med den 31. december 2025, med i den samlede vurdering af, om pensionisten har forbedret sin arbejdsevne i en sådan grad, at førtidspensionen skal frakendes. ”*

Det har karakter af en ”lok slangerne ud af deres huler”-tilgang, hvor hammeren falder over dem, der har forsøgt sig på arbejdsmarkedet i løbet af det 3-årige moratorium. Vores vurdering er, at det kommer til at lægge begrænsninger på førtidspensionisters vilje til at prøve sig selv af i fleksjob eller ordinære job. Dermed undermineres hele hensigten med det 3-årige moratorium eller frakendelsesstop.

DH anbefaler derfor, at den citerede passus i bemærkningerne slettes. Og at man, som allerede nævnt, gør frakendelsesstoppet permanent.

For det tredje en bemærkning til de situationer, hvor førtidspensionen er gjort hvilende og udbetaling af førtidspension således ophører midlertidigt. Der er adgang til at få udbetalingen af pensionen genoptaget. Der skal, står der i bemærkningerne på side 23, ”ikke søges om og tilkendes førtidspension på ny.”

Det er DH enig i. Vi hører dog fra medlemsorganisationer, at det ikke altid foregår således, og at man som borger kan blive mødt en krav om ny sagsbehandling om tilkendelse. Vi opfordrer derfor til at tydeliggøre bemærkningerne endnu mere på dette punkt og gøre det klart i den kommende bekendtgørelse, at genoptagelse af udbetaling af førtidspension sker uden ansøgning og dermed uden sagsbehandling for at genaktivere pensionen.

Thorkild Olesen

Formand for Danske Handicaporganisationer